Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Здружението за заштита на човекови права Од Нас За Нас, поднесена против Министерството за здравство, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на \_\_\_\_\_\_\_\_2021 година, го донесе следното

**Р Е Ш Е Н И Е**

**1.** Жалбата изјавена од Здружението за заштита на човекови права Од Нас За Нас, поднесена против Министерството за здравство, заведена во Агенцијата под бр. 08-768 од 28.12.2021 година, по предметот Барање за пристап до информации од јавен карактер **СЕ УВАЖУВА.**

**2. СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Здружението за заштита на човекови права Од Нас За Нас на 18.10.2021 година, поднелo Барање за пристап до информации од јавен карактер до Министертвото за здравство, со кое побаралo по е-маил или по пошта да му се достави фотокопија од следните информации:

„1.Вкупниот број на починати лица (од било која причина) во периодот 1.6.-30.9.2021 година кои биле претходно вакцинирани со најмалку една доза на вакцина против Ковид-19, со било која вакцина, во земјата или во странство е: .........................

2. вкупниот број на починати лица од Ковид-19 во истиот период (од точка 1) е: ...................

3. Број на починати лица од Ковид-19 во истиот период (од точка 1) кои НЕ биле вакцинирани со ниту една доза на вакцина против Ковид -19 е: .....................

4. Број на починати лица од Ковид-19 во истиот период (од точка 1) кои биле вакцинирани со ЕДНА ДОЗА на вакцина против Ковид-19, со било која вакцина, во земјата или во странство, е: ........... Од нив:

3.1. ..................... лица биле вакцинирани со вакцината против Ковид-19 на ASTRAZENECA/OXFORD.

3.2. .................. лица биле вакцинирани со вакцината против Ковид-19 на SINOPHARM.

3.3. ................... лица биле вакцинирани со вакцината против Ковид-19 на SINOVAC.

3.4. ................... лица биле вакцинирани со вакцината против Ковид-19 на SPUTNIK V.

5. Број на починати лица од Ковид-19 во истиот период (од точка 1) кои биле вакцинирани со ДВЕ ДОЗИ на вакцина против Ковид-19, со било која(и) вакцина, во земјата или во странство, е: ............... Од нив:

4.1. ...................... лица биле вакцинирани со најмалку една вакцина против ковид-19 на ASTRAZENECA/OXFORD.

4.2. ...................... лица биле вакцинирани со најмалку една вакцина против ковид-19 на PFIZER/BIONTECH COMIRNATY.

4.3 ....................... лица биле вакцинирани со најмалку една вакцина против ковид-19 на SINOPHARM.

4.4. ...................... лица биле вакцинирани со најмалку една вакцина против ковид-19 на SINOVAC.

4.5. ...................... лица биле вакцинирани со најмалку една вакцина против ковид-19 на SPUTNIK V.

6. Процедура или друг акт со кој се регулира начинот на пријава и евиденција на смртните случаи со информации за нивниот вакцинален статус, кој вклучува информации за тоа:

- кој го издал правниот акт и кога;

- кој, кога, како и кому ги пријавува информациите за вакциналниот статус на смртните случаи, како и

- начинот на водење натамошна евиденција за овие податоци и нивна обработка.

Ве молиме пополнете ни го соодветниот бројот на бараните лица (согласно долунаведените точки) во полињата со празна црта (вкупно 14).“

Имателот на информации, како што е наведено во Жалбата, на ова Барање не одговорил во законски предвидениот рок, поради што Барателот на информацијата, во законски предвидениот рок поднесува Жалба заведена во архивата на Агенцијата под бр. 08-768 на 16.11.2021 година. Во прилог на Жалбата до Агенцијата е доставена фотокопија од Барањето за пристап до информации од јавен карактер примено во Министерството на 18.10.2021 година.

Агенцијата со електронски допис бр.08-768 од 16.11.2021 година Жалбата, заедно со сите прилози, ја препрати до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информацијата ниту се произнесе ниту пак достави какви било докази до Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што, Агенцијата на 01.12.2021 година **ЈА УВАЖИ И МУ НАЛОЖИ** на Имателот на информации да постапи по Барањето за пристап до информации од јавен карактер согласно одредбите од Законот за слободен пристап до информации од јавен карактер.

Барателот на информации на 28.12.2021 година до Агенцијата достави Втора жалба, заведена под бр.08-768, во која е наведено дека “...Бидејќи во рокот од 15 дена, МЗ не достави било каков одговор, повторно ја поднесувам оваа жалба до Агенцијата за непостапување на МЗ согласно Законот за слободен пристап до информации од јавен карактер“.

Агенцијата, преку е-маил заведен под бр.08-768 од 28.12.2021 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

По разгледувањето на Жалбата и списите во врска со предметот, Агенцијата констатира дека Имателот на информации, воопшто не постапил по Барањето за пристап до информации ниту по Решението на Агенцијата, и не му ги доставил бараните информации на Барателот.

Од тие причини, Агенцијата **ја уважи Жалбата и го задолжи** Имателот на информации на барателот да му ги достави бараните информации на начин и во форма наведени во Барањето.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_\_\_\_\_\_\_ 2021 година, под бр.08-768.

**Директор,**

**Пламенка Бојчева**